text: Salget af grøntsager eksploderer på Gram Slot
  09 december 2015 kl. 10.38
  Salget af økologiske grøntsager er eksploderet på Gram Slot. Alene i år er salget steget med 50 procent. 
  - Det er helt vildt. Vi kan ganske enkelt ikke følge med, siger slotsejer Svend Brodersen om salget af de økologiske grøntsager.
  70 procent flere kartofler og 100 procent flere løg er bare nogle af de tal, der viser, hvor stor en vækst, der har været i salget af Gram Slots grøntsager.
  - Vi har været ude og ansætte to nye folk med fokus på grøntsager, ellers kan vi ikke følge med. Og man skal jo smede imens jernet er varmt, så vi vil gerne satse endnu mere på grøntsagerne, nu hvor efterspørgslen er der, siger Svend Brodersen.
  Derfor udvider Gram Slot også udvalget af grøntsager. Fra næste år vil der være rød-, hvid- og grønkål fra Gram Slot i grøntsagsafdelingen i Rema1000, som sælger slottets grøntsager.
  Tag med på Gram Slot
  Juleaften står for døren på Gram Slot. Tag med når programmet Naboer besøger Gram Slot og hører, hvordan familien holder jul på slottet. Det er direkte kl. 15 og genudsendes kl. 19.55 og 22.40 på TV SYD+.
  
  